Kuupäev: 24.07.2026 
Teema: Arvamus Tubakaseaduse ja riigilõivuseaduse muutmise seadus  (JDM/26-0826) kohta

Lugupeetud justiits- ja digiminister, Lugupeetud sotsiaalminister
Pöördume Teie poole ettevõtte Sigari Maja OÜ nimel. Tegutseme Eestis ametliku nikotiinipatjade ja seonduvate toodete maaletooja ning hulgimüüjana.
Toetame täielikult riigi eesmärki kaitsta noorte tervist ja tõkestada alaealiste ligipääsu nikotiinile. Samal ajal soovime juhtida tähelepanu sellele, et eelnõus kavandatud 4 mg/g nikotiinipiirang ei arvesta toote tegelikku mõju organismile ning suunavad täiskasvanud tarbijad seaduslikust võrgust otse mustale turule.
1. Miks 4 mg/g piirang ei tööta: reaalne võrdlus teiste toodetega
Nikotiinipatjade imendumine toimub suu limaskesta kaudu aeglaselt ning selle biosaadavus on vaid 30–40%. Eelnõus ettenähtud piirmäär teeb toote täiskasvanud suitsetajale füsioloogiliselt ebaefektiivseks:
· Võrdlus tavasigaretiga: Ühest tavasigaretist saab suitsetaja vereringesse kiiresti 1,0–1,5 mg nikotiini. Standardne 4 mg/g padi (kaaluga 0,5 g) sisaldab 2 mg nikotiini, millest vereringesse jõuab tegelikult vaid 0,6–0,9 mg. Ehk 4 mg/g padi on ligi 2 korda nõrgem kui üks sigaret.

· Võrdlus e-sigaretiga (20 mg/ml): EL-is lubatud e-sigareti seansi jooksul saab kasutaja kõrge biosaadavuse tõttu vereringesse 0,8–1,5 mg nikotiini. Padi 4 mg/g annab vaid 0,6–0,9 mg. Tekib ebavõrdsus: suitsuvaba padi tehakse kunstlikult nõrgemaks kui e-sigaret.
· Kasutaja reguleerib doosi ise: Erinevalt sigaretist toimub padjast imendumine kuni 30 minuti jooksul. Täiskasvanud tarbija eemaldab padja kohe, kui vajalik rahulolutunne on käes. Suitsetamisest loobumiseks vajavad täiskasvanud tooteid tugevusega kuni 20 mg/g.

2. Musta turu plahvatuslik risk (Läti näide)
Liiga madal nikotiinilimiit (4 mg/g) koos kaugmüügi keeluga loob turul tühimiku:
· Läti kogemus: Lätis kehtestatud 4 mg/g piirang tõestas, et nõudlus ei kadunud, vaid kandus kiiresti Telegrami kanalitesse, sotsiaalmeediasse ja mitteametlikku sisseveole.

· Kaotatud maksutulu ja terviseriskid: Seadusliku turu kokkutõmbumine tähendab riigile kaotatud aktsiisi- ja käibemaksu. Samal ajal müüakse mustal turul kontrollimatu koostisega tooteid ilma vanusekontrollita.
Meie ettepanekud:
1. Kehtestada mõistlik piirmäär kuni 20 mg/g: Muuta eelnõu § 8³ lõiget 1 ja sätestada nikotiinipatjade piirmääraks kuni 20 mg/g (mis vastab täiskasvanud tarbija tegelikule vajadusele sigarettide asendamisel).
2. Säilitada kontrollitud seaduslik müügivõrk: Hoida täiskasvanutele kättesaadavana seaduslik ja vanusekontrolliga müük, et kaitsta riigieelarve tulusid ja pidurdada variturgu.
3. Mõistlik üleminekuaeg: Tagada ettevõtjatele vähemalt 18–24 kuu pikkune üleminekuperiood alates rakendusaktide kinnitamisest laovarude realiseerimiseks ja tarneahelate kohandamiseks.

